LOYIHA

**O‘ZBEKISTON RESPUBLIKASI VAZIRLAR MAHKAMASINING  
QARORI**

**Don xavfsizligi to‘g‘risidagi texnik reglamentni tasdiqlash haqida**

“Texnik jihatdan tartibga solish to‘g‘risida”gi O‘zbekiston Respublikasi Qonuni hamda O‘zbekiston Respublikasi Prezidentining 2024-yil 28-fevraldagi “O‘zbekiston texnik jihatdan tartibga solish agentligining faoliyatini tashkil etish chora-tadbirlari to‘g‘risida”gi PQ-91-son qaroriga muvofiq donning muomalada bo‘lishida inson hayoti va sog‘lig‘ini, atrof-muhitni muhofaza qilish, shuningdek, iste’molchilarni sifatli va xavfsiz mahsulotlar bilan ta’minlash maqsadida Vazirlar Mahkamasi qaror qiladi:

1. Don xavfsizligi to‘g‘risidagi texnik reglament ilovaga muvofiq tasdiqlansin.

2. O‘zbekiston Respublikasi Qishloq xo‘jaligi vazirligi va O‘zbekiston texnik jihatdan tartibga solish agentligi boshqa manfaatdor vazirlik va idoralar bilan birgalikda ushbu qarorning maqsadi, mazmun va mohiyati hamda uni qo‘llash tartibi to‘g‘risida aholi, davlat boshqaruvi organlari, tadbirkorlik faoliyati subyektlarini keng xabardor qilinishini ta’minlasin.

3. O‘zbekiston texnik jihatdan tartibga solish agentligi manfaatdor vazirlik va idoralar bilan birgalikda o‘zlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin.

4. Ushbu qaror rasmiy e’lon qilingan kundan e’tiboran olti oy o‘tgach kuchga kiradi.

5. Mazkur qaror kuchga kirgan kundan e’tiboran O‘zbekiston Respublikasi Vazirlar Mahkamasining 2016-yil 31-martdagi “Don xavfsizligi to‘g‘risidagi umumiy texnik reglamentni tasdiqlash haqida”gi 99-son qarori o‘z kuchini yo‘qotgan deb topilsin.

6. Mazkur qarorning bajarilishini nazorat qilish O‘zbekiston Respublikasi Qishloq xo‘jaligi vaziri I.Y. Abduraxmonov va O‘zbekiston texnik jihatdan tartibga solish agentligi direktori A.R. Jumanazarov zimmasiga yuklansin.

**O‘zbekiston Respublikasi**

**Bosh vaziri A. Aripov**